РЕПУБЛИКА БЪЛГАРИЯ
В И С Ш    С Ъ Д Е Б Е Н    С Ъ В Е Т

П Р О Т О К О Л   № 35

от заседание на комисия ”Управление на собствеността”
към Пленума на Висшия съдебен съвет, проведено на 24.10.2018 г.

Днес, 24.10.2018 г., сряда, от 10,30 ч., в сградата на Висшия съдебен съвет, ул. „Екзарх Йосиф” № 12, се проведе заседание на комисия „Управление на собствеността” към Пленума на Висшия съдебен съвет, в състав:

                                                        ПРЕДСЕДАТЕЛ:  Евгени Диков						                       ЧЛЕНОВЕ:  Стефан Гроздев
                                                                                       Пламена Цветанова
                                                                                       Огнян Дамянов

	ОТСЪСТВАТ: Олга Керелска и Боян Новански.

           От администрацията на ВСС присъстват: инж. Дениза Павлова – директор на дирекция „Управление на собствеността на съдебната власт”, Владимир Димитров – и.д. началник отдел „Управление на собствеността”, дирекция „Управление на собствеността на съдебната власт” и Мая Атанасова - главен експерт - юрисконсулт в дирекция „Правна”.

І. Инвестиционна дейност:

1. ОТНОСНО: Проект на решение за упълномощаване на председателя на Административен съд гр. Силистра за обект „Пристройка към съдебната палата на 4 и 5 етажа за обособяване на Административен съд – Силистра и Областно звено „Изпълнение на наказанията“”, във връзка с писмо рег. № ВСС – 184(17)/09.10.2018 г. 

КОМИСИЯ „УПРАВЛЕНИЕ НА СОБСТВЕНОСТТА” 
                                                   Р Е Ш И:

1.1.ПРЕДЛАГА на Пленума  на Висшия съдебен съвет да вземе следното решение: 

УПЪЛНОМОЩАВА представляващия Висшия съдебен съвет да делегира правомощия на административния ръководител на Административен съд гр. Силистра, да представлява ВСС, в качеството му на възложител по ЗУТ, пред съответните държавни и общински органи, както и пред експлоатациаонните дружества, като подава заявления, получава документи, съгласува документация и сключва договори за присъединяване към техническата инфраструктура за обект  „Пристройка към Съдебната палата на 4 и 5 етаж за обособяване на Административен съд гр. Силистра и Областно звено „Изпълнение на наказанията“.

1.2. ВНАСЯ предложението като редовна точка в следващо редовно заседание на Пленума на Висшия съдебен съвет.

2. ОТНОСНО: Писмо от председателя на Районен съд гр. Самоков с вх. № ВСС-11114/10.09.2018 г. с искане за отпускане на средства за авариен текущ ремонт на покрив на стойност 3 300 лв. с ДДС.

КОМИСИЯ „УПРАВЛЕНИЕ НА СОБСТВЕНОСТТА” 
                                                   Р Е Ш И:

2.1. ИЗКЛЮЧВА обект: “Основен ремонт на покрива на Съдебна палата гр. Самоков, за нуждите на Районен съд гр. Самоков“ от Инвестиционната програма на ВСС за 2018 г.

2.2. ПРЕДЛАГА обектът да бъде включен в бюджетната прогноза за  2019-2021 г. на Висшия съдебен съвет, след преценка на възможността обектът да бъде саниран изцяло.

Мотиви: Депозирано е писмо наш вх. № ВСС-11558/22.10.2018 г. на кмета на Община Самоков, в което ни уведомяват за невъзможността обекта да бъде финансиран по оперативна програма “Региони в растеж“ 2014-2020 год., поради подадени от страна на общината множество проекти. Предлага ни се безвъзмездно отстъпване на изготвените „Обследване за енергийна ефективност „Сграда на Районен съд гр. Самоков“, както и изготвеният проект за извършване на СМР на цялата сграда.

2.3. ПРИЕМА за аварийно необходимо извършването на разход за ремонт на покрив на сградата на Районен съд Самоков. Стойността на разхода е  определена  на  3 300 лв. лв. с ДДС, съгласно най-ниската оферта на - фирма „ЩАСТИЕ ПРОЕКТ“ ЕООД.

Мотиви: Извършването на ремонта е аварийно необходимо. Исканата сума е за временно закърпване на покрива за избягване на поражения от течове в помещенията през есента, зимата и пролетта, когато валежите са интензивни. Под покрива се намира архива на съда. Приложени са изискуемите документи.

2.4. ИЗПРАЩА решението по т. 2 от настоящия протокол на комисия „Бюджет и финанси”, за  корекция на бюджета на  Районен съд гр. Самоков.

2.5. УКАЗВА на председателя на Районен съд гр. Самоков да уведоми Комисия „Управление на собствеността” за извършените строителни дейности по аварийния ремонт на покрива на сградата на съда.

3. ОТНОСНО: Доклад от Николай Найденов – директор на дирекция „Правна” в АВСС относно Решение № 2288/04.09.2018 г. по т.д. № 1751/2018 г. по описа на Апелативен съд гр. София и Решение № 2067/13.11.2017 г. по т.д. № 2162/2016 г. по описа на Софийски градски съд, образувано по искова молба на „Ф-СТРОЙ ГРУП” ЕООД срещу Министерството на правосъдието (Висшия съдебен съвет).

КОМИСИЯ „УПРАВЛЕНИЕ НА СОБСТВЕНОСТТА” 
                                                   Р Е Ш И:

3.1.ПРИЕМА за сведение доклада на Николай Найденов – директор на дирекция „Правна” в АВСС относно Решение № 2288/04.09.2018 г. по т.д. № 1751/2018 г. по описа на Апелативен съд гр. София и Решение № 2067/13.11.2017 г. по т.д. № 2162/2016 г. по описа на Софийски градски съд, образувано по искова молба на „Ф-СТРОЙ ГРУП” ЕООД срещу Министерството на правосъдието (Висшия съдебен съвет).

ІІ. Управление на собствеността 

4. ОТНОСНО: Предложение за Решение на ПВСС във връзка с решение по т. 2 от протокол № 24/26.09.2018 г. на Прокурорската колегия за оптимизиране структурата на районните прокуратури.

КОМИСИЯ „УПРАВЛЕНИЕ НА СОБСТВЕНОСТТА” 
                                                   Р Е Ш И:

На основание чл.130а, ал. 2, т. 6 от Конституцията на Република България, чл.387 и чл. 388, ал.1 от Закона за съдебната власт, във връзка с §83, ал.1 от Преходните и заключителни разпоредби от ЗСВ, в изпълнение на решение по т. 2 от Протокол № 24/26.09.2018 г. на Прокурорска колегия към Пленума на ВСС,

	1. ПРЕДЛАГА НА Пленума на Висшия съдебен съвет да вземе следните решения:

ВЪЗЛАГА  ползването на предоставените за управление на Пленума на Висшия съдебен съвет недвижими имоти, считано от 01 януари 2019 г., по следния начин:

1.1.	На Окръжна прокуратура Видин се предоставят за ползване:
1.1.1.	Общо 2 /два/ броя помещения с работна площ от 44.85 кв.м., намиращи се на първи етаж в сградата на Съдебната палата в гр.Белоградчик, ул.“Княз Борис I“ №45, за нуждите на Териториално отделение – Белоградчик към Районна прокуратура Видин; 
1.1.2.	Общо 6 /шест/ броя помещения с №№ 1,3,4,5,6 и 8 и сервизно помещение, намиращо се на първия етаж в Съдебна палата гр.Кула, ул.“Ив.Кръстев“ № 1, за нуждите на Териториално отделение Кула към Районна прокуратура Видин.

	1.2. На Окръжна прокуратура Габрово се предоставят за ползване:
	1.2.1.Общо 2 /два/ броя помещения с работна площ от 45.38 кв.м., 
Намиращи се на втори етаж и 1/един/ брой архивно помещение в сутерена на сградата на Съдебна палата  в гр.Дряново, ул.“Бачо Киро“ № 21, за нуждите на Териториално отделение Дряново към Районна Прокуратура Габрово.
	1.2.2. Общо 6 /шест/ помещения, от които:
	- 4 /четири/ броя помещения с №№ 1,2,3 и 4 с обща площ 96 кв.м. на втори етаж,
	- 2 /два/ броя помещения за регистратура за класифицирана информация и архив с №№ 1с и 6с в сутерена на Съдебна палата в гр.Трявна, ул.“Бачо Киро“ № 1, за нуждите на  Териториално отделение Трявна към Районна Прокуратура Габрово.

	1.3. На Окръжна прокуратура Добрич се предоставят за ползване:
	1.3.1. Общо 6/шест/ броя помещения с работна площ от 120 кв.м. и спомагателни помещения /склад, сервизно помещение, фоайе, коридор и обособен самостоятелен вход/ с площ 35 кв.м., намиращи се на втория етаж в административна сграда – частна общинска собственост в гр.Тервел, ул.“Св.св. Кирил и Методий“ № 2, за нуждите на Териториално отделение – Тервел към Районна прокуратура – Добрич.

	1.4. На Окръжна прокуратура Кърджали се предоставят за ползване:
	1.4.1. Общо 4/четири/ броя стаи с работна площ от 53.80 кв.м. , намиращи се на втори етаж на триетажна административна сграда в гр.Ардино, ул.“Републиканска“ №6, за нуждите на Териториално отделение – Ардино към Районна прокуратура – Кърджали.

	1.5. На Окръжна прокуратура Перник се предоставят за ползване: 
	1.5.1. Общо 11 /единадесет/ броя помещения, от които: 2 /две/ помещения на приземния етаж /архив и склад/, 4 /четири/ работни кабинета и 1 /едно/ санитарно помещение на първия етаж и 3 /три/ работни кабинета и 1 /едно/ санитарно помещение на втория етаж в сградата на Съдебната палата, гр.Брезник, ул.“Пролетарска“ № 4, за нуждите на Териториално отделение Брезник към Района прокуратура Перник.
	1.5.2. Общо 10 /десет/ броя помещения, от които:
	- 7 /седем/ броя стаи с №№ 1, 2,3,5,8,9 и 12 с обща площ от  110,89 кв.м., намиращи се на първи етаж и 
	- 3 /три/ стаи и коридор на трети етаж с обща площ от 48.85 кв.м. в сградата на Съдебна палата, гр.Трън, ул.“Георги Димитров“ № 4 за нуждите на Териториално отделение Трън към Районна прокуратура Перник.

	1.6. На Окръжна прокуратура Смолян се предоставят за ползване:
	1.6.1.Общо 8 /осем/ броя стаи с работна площ от 94.92 кв.м. , от които:
	- 1 /един/ кабинет и 2 /два/ броя санитарни възли, находящи се на третия етаж и
	- 3 /три/ броя кабинета, 1 /един/ брой архив и 2 /два/ броя санитарни възли, намиращи се на мансарден етаж в сградата на Съдебната палата в гр.Чепеларе, ул.“Беломорска“ № 48, за нуждите на Териториално отделение Чепеларе към Районна прокуратура Смолян;
	1.6. Общо 6 /шест/ броя помещения, от които:
	- 1 /един/ кабинет, 1 /един/ архив, санитарен възел, коридор и стълбище на втория етаж и
	- 3 /три/ кабинета и 1 /един/ архив на третия етаж от сградата на Съдебна палата, гр.Мадан, ул.“Обединение“ № 8, за нуждите на Териториално отделение Мадан към Районна прокуратура Смолян.

	1.7. На Окръжна прокуратура Ямбол се предоставят за ползване:
	1.7.1.Общо 4 /четири/ броя стаи с №№ 8а, 8б, 8в и 6г, коридор № 9, намиращи се на втория етаж, трето ниво от сграда публична общинска собственост в гр.Тополовград, ул. „Иван Вазов“ № 2, за нуждите на Териториално отделение Тополовград към Районна прокуратура Ямбол.

2.	ПРЕДЛАГА на Пленума на Висшия съдебен съвет да упълномощи представляващия ВСС да поиска от общинските власти да бъдат изменени договорите за безвъзмездно предоставяне управлението и ползването на имотите /общинска собственост/ в гр.Тервел, ул. “Св.св. Кирил и Методий“ № за нуждите на Териториално отделение – Тервел към Районна прокуратура гр. Добрич и в гр.Тополовград, ул. “Иван Вазов“ № 2 за нуждите на Териториално отделение – Тополовград към Районна прокуратура гр. Ямбол.

3.	 ПРЕДЛАГА на Пленума на Висшия съдебен съвет да вземе  следното решение: „Изменя решение на Пленума на ВСС по Протокол № 43/24.11.2016 г., т. 24, III.Област Ямбол, т. 3 по следния начин: „На административния ръководител на Окръжна прокуратура Ямбол недвижим имот, намиращ се в гр.Ямбол, ул. “Търговска“ № 11, представляващ третия етаж от административна сграда“.

4.	ВНАСЯ предложението като редовна точка в следващо редовно заседание на Пленума на Висшия съдебен съвет.

5. ОТНОСНО: Предложение за корекция на текстове в проект за промени на Наредба № 4/2008 г. на Министерство на правосъдието.

КОМИСИЯ „УПРАВЛЕНИЕ НА СОБСТВЕНОСТТА” 
                                                   Р Е Ш И:

5.1.ОДОБРЯВА предложения от работната група текст на §1, т.1 от ДР на Проект за промяна на Наредба №4/2008 г. на МП:
 „Обекти на съдебната власт са сгради, части от сгради или помещения в сгради, в които органи на съдебната власт осъществяват своитe правомощия, както и тези на Висшия съдебен съвет, Инспектората към Висшия съдебен съвет и Националния институт на правосъдието“.
5.2.ИЗПРАЩА решението на Комисията по правни и институционални въпроси към Пленума на ВСС, по компетентност.

6. ОТНОСНО: Предложение относно сключване на договор с „Топлофикация София” ЕАД.

КОМИСИЯ „УПРАВЛЕНИЕ НА СОБСТВЕНОСТТА” 
                                                   Р Е Ш И:

6.1. ПРИЕМА за сведение доклада на Надежда Олеговна – старши експерт – икономист в дирекция „Управление на собствеността на съдебната власт”.

6.2.ОДОБРЯВА изготвения проект на договор с „Топлофикация София” ЕАД за срок от 2 /две/ години с оглед поемане на разход за топлинна енергия от дирекция „Бюджет и финанси”, за осигуряване на доставка на топлинна енергия за топлоснабдяване на административната сграда на Висшия съдебен съвет, намираща се в гр. София, ул. „Екзарх Йосиф” № 12, считано от 01.11.2018 г. до 01.11.2020 г., на прогнозна стойност 24 518,88 лв. без ДДС.

6.3. ИЗПРАЩА решението по т. 6 от настоящия протокол на Комисия „Бюджет и финанси”, по компетентност”.

7. ОТНОСНО: Инвентаризация на преписките от компетентността на дирекция „Управление на собствеността на съдебната власт”.

КОМИСИЯ „УПРАВЛЕНИЕ НА СОБСТВЕНОСТТА” 
                                                   Р Е Ш И:

7.1.ВЪЗЛАГА на експертите в дирекция „УССВ“ да извършат преглед на всички постъпили за работа до момента преписки и в срок до 15.12.2018 г. да ги предложат в заседания на КУС за взимане на съответните решения.
Дирекцията да приоритизира преписките, като отдел „Инвестиции и строителство“ предложи необработените искания за текущи ремонти, които са комплектовани в достатъчна степен, съгласно приетите от Пленума на ВСС Правила за предоставяне на средства за текущи ремонти /т.7, Протокол № 1/18.01.2018 г./.

7.2.ЗАДЪЛЖАВА г-жа Дениза Павлова - директор на дирекция „Управление на собствеността на съдебната власт“ да осъществява контрол по изпълнението на възложеното по т. 7.1 и да докладва за изпълнението му на заседания на КУС.

8. ОТНОСНО: Изпълнение на решение на Комисия „Управление на собствеността” към Пленума на ВСС, взето по протокол № 34/17.10.2018 г., т. 4.3.

КОМИСИЯ „УПРАВЛЕНИЕ НА СОБСТВЕНОСТТА” 
                                                   Р Е Ш И:

1. ПРИЕМА изменение и допълнение на Правилата за работа на Комисия „Управление на собствеността“, както следва:

1. Текстът на чл. 12, изр. Второ придобива следната редакция: „То се провежда всяка сряда от 10,30 часа по предварително изготвен от администрацията на ВСС /АВСС/ проект за дневен ред.
2. Текстът на чл.14, ал.1 от Правилата придобива следната редакция: 
(1) Входящата кореспонденция /предложения, искания, молби/, която е от компетентността на Комисията, се докладва ежедневно от техническия сътрудник на председателя на Комисия „Управление на собствеността“, който я резолира за изпълнение от експерти, определя срок за изпълнение и евентуално в кое заседание следва да се разгледат подготвените материали.  
3. Създава се нова алинея 2 със следното съдържание: 
(2) Техническият сътрудник сканира всички постъпили документи по ал.1 и ги публикува във вътрешната поща, папка „Заседания на комисии“, „Заседания на КУС“, „Входяща кореспонденция КУС“ за запознаване на членовете на Комисията.
4. В чл.14, ал.2, ал.3 и ал.4 от Правилата за работа на Комисия „Управление на собствеността“ стават съответно ал.3, ал.4 и ал.5.

5. ДА СЕ ПУБЛИКУВАТ Правилата за работата на Комисия „Управление на собствеността” на интернет страницата на ВСС, раздел „Постоянни комисии”, подраздел „КУС”.

                               ПРЕДСЕДАТЕЛ 
		          НА КОМИСИЯ „УПРАВЛЕНИЕ НА СОБСТВЕНОСТТА” 
                               КЪМ ПЛЕНУМА НА ВСС: /п/       ЕВГЕНИ ДИКОВ